b"\n_START_ARTICLE_\nArxiu Municipal del districte de Sants-Montju\xc3\xafc\n_START_SECTION_\nHist\xc3\xb2ria\n_START_PARAGRAPH_\nL'arxiu Hist\xc3\xb2ric de Sants es fund\xc3\xa0 l'any 1931 en el si del Club Excursionista de Sants com a resposta a l'estat d'opini\xc3\xb3 que s'havia creat davant la possible p\xc3\xa8rdua dels referents hist\xc3\xb2rics dels antics pobles agregats a Barcelona a finals del segle XIX. _NEWLINE_La Uni\xc3\xb3 Excursionista de Catalunya de Sants fou hereva d'aquesta proposta i juntament amb els ve\xc3\xafns s'inici\xc3\xa0 una tasca de cust\xc3\xb2dia, recerca i aportaci\xc3\xb3 de dades i documents sobre la hist\xc3\xb2ria del districte._NEWLINE_Durant el franquisme es va frenar l'activitat a l'arxiu fins als primers anys de la Transici\xc3\xb3 que s'utilitzaren els fons documentals de l'arxiu per argumentar les demandes ve\xc3\xafnals. L'\xc3\xbas dels fons documentals provoc\xc3\xa0 que les associacions de ve\xc3\xafns incorporessin a les seves reivindicacions el manteniment, la dignificaci\xc3\xb3 i la potenciaci\xc3\xb3 dels arxius de barri._NEWLINE_La Uni\xc3\xb3 Excursionista de Catalunya va adonar-se que no podia mantenir l'arxiu com a servei p\xc3\xbablic, i despr\xc3\xa9s de llargues jornades de debats interns es decid\xc3\xad a transferir la cust\xc3\xb2dia dels fons a l'Arxiu de la ciutat de Barcelona._NEWLINE_El 1987 el regidor president del Consell Municipal del Districte 3, Josep Espin\xc3\xa0s i el president de la UEC Sants Francesc Miralles, van signar l'acord de cessi\xc3\xb3 dels fons documentals de l'Arxiu hist\xc3\xb2ric de Sants a l'Ajuntament a canvi d'una instal\xc2\xb7laci\xc3\xb3 adequada i un funcionament p\xc3\xbablic com a arxiu municipal. Amb l'aprovaci\xc3\xb3 l'any1991 de la instrucci\xc3\xb3 relativa als arxius municipals de districte es don\xc3\xa0 forma a aquest servei._NEWLINE_Per altra banda l'any 1979 l'Ajuntament de Barcelona inici\xc3\xa0 una pol\xc3\xadtica de descentralitzaci\xc3\xb3 administrativa, el 1984 la ciutat es divideix en deu districtes i s'inici\xc3\xa0 un seguit de transfer\xc3\xa8ncies de les \xc3\xa0rees centrals cap als districtes. Calia la construcci\xc3\xb3 d'un arxiu que custodi\xc3\xa9s tant la documentaci\xc3\xb3 transferida com aquella generada pels Consells Municipals.\n_START_SECTION_\nInstal\xc2\xb7lacions\n_START_PARAGRAPH_\nL'arxiu Municipal del Districte de Sants-Montju\xc3\xafc es troba a la Seu del Consell Municipal de districte III al Carrer de la Creu Coberta 104. _NEWLINE_Antigament estava distribu\xc3\xaft en dues depend\xc3\xa8ncies a\xc3\xafllades que s'identifiquen com Secci\xc3\xb3 Hist\xc3\xb2rica, ubicada a la Torre del Rellotge de la pla\xc3\xa7a Benet i Moix\xc3\xad i com a Secci\xc3\xb3 Administrativa situada a la Seu del Consell Municipal de districte III al Carrer de la Creu Coberta 104.\n_START_SECTION_\nFons\n_START_PARAGRAPH_\nLes dates extremes dels Fons de l'Arxiu Municipal del Districte de Sants-Montju\xc3\xafc s\xc3\xb3n 1697-2009_NEWLINE_Als dip\xc3\xb2sits de la Creu Coberta es custodia la documentaci\xc3\xb3 provinent de les antigues tin\xc3\xa8ncies d'alcaldia, de les juntes i consells municipals dels antics districtes II i VII, la generada pels Consells Municipals del Districte III Sants Montju\xc3\xafc i tota aquella transferida de les \xc3\xa0rees centrals. Consta tamb\xc3\xa9 d'una biblioteca que reuneix obres de tipus jur\xc3\xaddic i normatiu relacionades amb l'administraci\xc3\xb3. A l'hemeroteca s'hi conserven els tres \xc3\xbaltims anys del BOE, BOP, DOGC i la Gaseta Municipal._NEWLINE_El fons de l'antic municipi de Sants cont\xc3\xa9: els fons Patrimonials i d'Institucions, els fons audiovisuals, els fons gr\xc3\xa0fics, la biblioteca i l'hemeroteca. _NEWLINE_Els fons patrimonials i d'institucions s\xc3\xb3n de gran riquesa de m\xc3\xa9s de 400 entitats, gaireb\xc3\xa9 trenta empreses comercials i fabrils i m\xc3\xa9s de 130 fons personals de personalitats destacades de la hist\xc3\xb2ria local del districte. _NEWLINE_L'arxiu fotogr\xc3\xa0fic cont\xc3\xa9 m\xc3\xa9s de 50.000 unitats documentals que corresponen a imatges dels segles XIX i XX._NEWLINE_Els fons gr\xc3\xa0fics i cartogr\xc3\xa0fics inclouen cartells i pl\xc3\xa0nols dels diversos territoris del districte, tamb\xc3\xa9 es conserven col\xc2\xb7leccions fact\xc3\xadcies com la publicitat comercial, calendaris, butlletes de rifa o estampes religioses._NEWLINE_La biblioteca est\xc3\xa0 formada per obres de tem\xc3\xa0tica general, de geografia i hist\xc3\xb2ria de Barcelona i publicacions referents als barris del districte, fent relevancia als llibres referents al districte._NEWLINE_L'hemeroteca a m\xc3\xa9s a m\xc3\xa9s de publicacions municipals conserva publicacions en s\xc3\xa8rie editades per entitats i associacions antigues i actuals.\n_START_SECTION_\nInstruments de descripci\xc3\xb3\n_START_PARAGRAPH_\nL'arxiu posa a disposici\xc3\xb3 dels usuaris diversos instruments de descripci\xc3\xb3: fitxers de refer\xc3\xa8ncia per a la documentaci\xc3\xb3 hist\xc3\xb2rica del districte, una guia topogr\xc3\xa0fica per la documentaci\xc3\xb3 administrativa i la guia del Fons de l'antic municipi de Sants._NEWLINE_Amb la intenci\xc3\xb3 d'unificar els diversos instruments de descripci\xc3\xb3 citats anteriorment, van publicar la Guia-Inventari de l'Arxiu Municipal del districte de Sants-Montju\xc3\xafc._NEWLINE_Durant el 2009 es va iniciar la descripci\xc3\xb3 de la documentaci\xc3\xb3 del Fons Municipal Contemporani a l'aplicaci\xc3\xb3 inform\xc3\xa0tica Albal\xc3\xa0. La tasca de descripci\xc3\xb3 forma part d'un projecte compartit amb tots els arxius de districte de Barcelona per fer un cat\xc3\xa0leg com\xc3\xba consultable des de la p\xc3\xa0gina web de l'Arxiu Municipal de Barcelona.\n_START_SECTION_\nServeis\n_START_PARAGRAPH_\nL'arxiu \xc3\xa9s de lliure acc\xc3\xa9s per a tots aquells ciutadans que vulguin consultar la seva documentaci\xc3\xb3. \xc3\x89s tamb\xc3\xa9 funci\xc3\xb3 de l'arxiu vetllar per la recuperaci\xc3\xb3 del patrimoni documental d'inter\xc3\xa8s hist\xc3\xb2ric generat per persones f\xc3\xadsiques] o jur\xc3\xaddiques, entitats i associacions locals: aix\xc3\xad com localitzar els fons referents al districte custodiats per altres institucions amb la finalitat de posar-los a l'abast dels historiadors i els investigadors._NEWLINE_El Consell Assessor de l'arxiu constitu\xc3\xaft el 1992 pel mateix Consell Municipal i algunes entitats de la vida cultural del districte van impulsar un ampli programa d'activitats de recuperaci\xc3\xb3 i difusi\xc3\xb3 de la documentaci\xc3\xb3 generada pel teixit social del districte. _NEWLINE_Es disseny\xc3\xa0 una s\xc3\xa8rie e d'activitats pedag\xc3\xb2giques com visites guiades i itineraris al voltant de la hist\xc3\xb2ria dels barris que conformen el districte._NEWLINE_En aquesta l\xc3\xadnia l'any 1997 en commemoraci\xc3\xb3 dels 100 anys d'agregaci\xc3\xb3 del poble de Sants a la ciutat de Barcelona l'arxiu va organitzar el Primer Col\xc2\xb7loqui d'Hist\xc3\xb2ria Local de Sants Montju\xc3\xafc._NEWLINE_Com a eina de difusi\xc3\xb3 l'arxiu edita dues col\xc2\xb7leccions pr\xc3\xb2pies: la col\xc2\xb7lecci\xc3\xb3 \xe2\x80\x9cQuaderns\xe2\x80\x9d i la col\xc2\xb7lecci\xc3\xb3 \xe2\x80\x9cCon\xc3\xa8ixer el Districte de Sants-Montju\xc3\xafc\xe2\x80\x9d. Tamb\xc3\xa9 es coordinen des de l'arxiu les publicacions de divulgaci\xc3\xb3 hist\xc3\xb2rica que edita el Consell Municipal del Districte de Sants-Montju\xc3\xafc._NEWLINE_L'Arxiu tamb\xc3\xa9 proporciona assessorament t\xc3\xa8cnic i suport a diverses entitats i associacions del districte. En aquesta l\xc3\xadnia s'ha assessorat a la parr\xc3\xb2quia de Sant Medir en l'organitzaci\xc3\xb3 del seu fons i al Secretariat d'Entitats de Sants, Hostafrancs i la Bordeta per a la correcta identificaci\xc3\xb3 de tipologies documentals."